32011R0109
L 034/2
SLUŽBENI LIST EUROPSKE UNIJE
27.01.2011.
UREDBA KOMISIJE (EU) br. 109/2011
od 27. siječnja 2011.
o provedbi Uredbe (EZ) br. 661/2009 Europskog parlamenta i Vijeća u odnosu na zahtjeve za homologaciju tipa za određene kategorije motornih vozila i njihovih prikolica u vezi sa sustavima za zaštitu od prskanja ispod kotača
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 661/2009 Europskog parlamenta i Vijeća od 13. srpnja 2009. o zahtjevima za homologaciju tipa za opću sigurnost motornih vozila, njihovih prikolica i sustava, sastavnih dijelova i zasebnih tehničkih jedinica namijenjenih za takva vozila (1), a posebno njezin članak 14. stavak 1. točku (a),
budući da:
(1)
Uredba (EZ) br. 661/2009 je zasebna Uredba za potrebe postupka homologacije tipa propisanog Direktivom 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (2).
(2)
Uredbom (EZ) br. 661/2009 stavlja se izvan snage Direktiva Vijeća 91/226/EEZ od 27. ožujka 1991. o usklađivanju zakonodavstava država članica u odnosu na sustave za zaštitu od prskanja ispod kotača određenih kategorija motornih vozila i njihovih prikolica (3).
(3)
Uredbom (EZ) br. 661/2009 utvrđuju se temeljne odredbe o zahtjevima za homologaciju tipa motornih vozila s obzirom na njihove sustave za zaštitu od prskanja ispod kotača i za homologaciju tipa sustava za zaštitu od prskanja ispod kotača kao zasebnih tehničkih jedinica. Stoga je za takvu homologaciju tipa potrebno utvrditi posebne postupke, ispitivanja i zahtjeve.
(4)
Pri tome je prikladno zahtjeve utvrđene u Direktivi 91/226/EEZ prenijeti u ovu Uredbu i, prema potrebi, izmijeniti ih kako bi ih se prilagodilo razvoju znanstvenih i tehničkih spoznaja.
(5)
Područje primjene ove Uredbe trebalo bi biti u skladu s onim Uredbe (EZ) br. 661/2009 i stoga ograničeno na vozila kategorija N i O. Mjere propisane ovom Uredbom u skladu su s mišljenjem Tehničkog odbora - Motorna vozila,
DONIJELA JE OVU UREDBU:
Članak 1.
Područje primjene
Ova se Uredba primjenjuje na vozila kategorija N i O, kako je određeno u Prilogu II. Direktivi 2007/46/EZ, koja imaju ugrađen sustav za zaštitu od prskanja ispod kotača, kao i na sustave za zaštitu od prskanja ispod kotača namijenjene ugradnji u vozila kategorija N i O.
Članak 2.
Definicije
Za potrebe ove Uredbe primjenjuju se sljedeće definicije:
(1)
„sustav za zaštitu od prskanja ispod kotača” znači sustav namijenjen smanjivanju raspršivanja vode koju gume dižu kod vozila u kretanju i koji se sastoji od blatobrana, zavjesica i zaslona, opremljen napravom za zaštitu od prskanja ispod kotača;
(2)
„blatobran” znači kruti ili djelomično kruti sastavni dio namijenjen za zadržavanje vode koju dižu gume u pokretu i njezino usmjeravanje prema tlu te koji može biti u potpunosti ili djelomično integralni dio nadogradnje vozila ili drugih dijelova vozila kao što je donji dio teretne površine;
(3)
„zavjesica” znači savitljivi sastavni dio postavljen uspravno iza kotača na donjem dijelu podvozja ili teretne površine, ili na blatobranu, te koji također mora smanjiti rizik od malih predmeta, posebno kamenčića koje gume izbacuju u vis ili bočno prema ostalim sudionicima u cestovnom prometu;
(4)
„naprava za zaštitu od prskanja ispod kotača” znači dio sustava za zaštitu od prskanja ispod kotača, koji se može sastojati od separatora vode i zraka i apsorbera energije;
(5)
„separator vode i zraka” znači sastavni dio zaslona i/ili zavjesice kroz koji može prolaziti zrak pri čemu se smanjuje prskanje raspršene vode;
(6)
„apsorber energije” znači sastavni dio blatobrana i/ili zaslona i/ili zavjesice koji apsorbira energiju mlaza vode i time smanjuje prskanje raspršenog mlaza vode;
(7)
„vanjski zaslon” znači sastavni dio smješten približno unutar okomite ravnine koja je usporedna s uzdužnom ravninom vozila i koji može biti dio blatobrana ili nadogradnje vozila;
(8)
„upravljani kotači” znači kotači zakretani sustavom za upravljanje vozila;
(9)
„samozakretna osovina” znači osovina vođena oko središnje točke na takav način da može opisati vodoravni luk;
(10)
„samoupravljani kotači” znači kotači koji nisu zakretani napravom za upravljanje vozila i koji se mogu zakretati za kut koji ne prelazi 20° zbog djelovanja trenja s tlom;
(11)
„podizna osovina” znači osovina kako je određeno u točki 2.15. Priloga I. Direktivi 97/27/EZ Europskog parlamenta i Vijeća (4);
(12)
„neopterećeno vozilo” znači vozilo u voznom stanju kako je navedeno u točki 2.6. Priloga I. Direktivi 2007/46/EZ;
(13)
„gazna površina” je dio gume kako je određeno u točki 2.8. Priloga II. Direktivi Vijeća 92/23/EEZ (5);
(14)
„tip naprave za zaštitu od prskanja ispod kotača” znači naprave koje se ne razlikuju s obzirom na sljedeće glavne značajke:
(a)
fizikalno načelo usvojeno s ciljem smanjivanja prskanja (apsorpcija energije vode, separator vode i zraka);
(b)
materijali;
(c)
oblik;
(d)
dimenzije, u mjeri u kojoj mogu utjecati na ponašanje materijala;
(15)
„vučno vozilo za poluprikolicu” znači vučno vozilo kako je određeno u točki 2.1.1.2.2. Priloga I. Direktivi 97/27/EZ;
(16)
„najveća tehnički dopuštena masa opterećenog vozila (M)” znači najveća tehnički dopuštena masa opterećenog vozila prema podacima proizvođača kako je opisano u točki 2.8. Priloga I. Direktivi 2007/46/EZ;
(17)
„tip vozila s obzirom na zaštitu od prskanja ispod kotača” znači potpuna, nepotpuna ili dovršena vozila koja se ne razlikuju s obzirom na sljedeće aspekte:
-
tip naprave za zaštitu od prskanja ispod kotača ugrađene u vozilo,
-
proizvođačeva oznaka tipa sustava za zaštitu od prskanja ispod kotača.
Članak 3.
EZ-homologacija tipa vozila s obzirom na sustave za zaštitu od prskanja ispod kotača
1. Proizvođač ili predstavnik proizvođača podnosi homologacijskom tijelu zahtjev za EZ homologaciju tipa vozila s obzirom na njegove sustave za zaštitu od prskanja ispod kotača.
2. Zahtjev se sastavlja u skladu s obrascem opisnog dokumenta utvrđenog u dijelu 1. Priloga I.
3. Ako su ispunjeni odgovarajući zahtjevi utvrđeni u prilozima III. i IV. ovoj Uredbi, homologacijsko tijelo dodjeljuje EZ homologaciju tipa i izdaje homologacijski broj tipa u skladu sa sustavom numeriranja utvrđenim u Prilogu VII. Direktivi 2007/46/EZ.
Homologacijsko tijelo ne može dodijeliti isti broj drugom tipu vozila.
4. Za potrebe stavka 3. homologacijsko tijelo izdaje certifikat o EZ homologaciji tipa sastavljen u skladu s obrascem utvrđenim u dijelu 2. Priloga I.
Članak 4.
EZ homologacija tipa zasebne tehničke jedinice sustava za zaštitu od prskanja ispod kotača
1. Proizvođač ili njegov predstavnik podnosi homologacijskom tijelu zahtjev za EZ homologaciju tipa zasebne tehničke jedinice za tip sustava za zaštitu od prskanja ispod kotača.
Zahtjev se sastavlja u skladu s obrascem opisnog dokumenta utvrđenog u dijelu 1. Priloga I.
2. Ako su ispunjeni odgovarajući zahtjevi utvrđeni u prilozima III. i IV. ovoj Uredbi, homologacijsko tijelo dodjeljuje EZ homologaciju tipa zasebne tehničke jedinice i izdaje homologacijski broj tipa u skladu sa sustavom numeriranja utvrđenim u Prilogu VII. Direktivi 2007/46/EZ.
Homologacijsko tijelo ne može dodijeliti isti broj drugom tipu zasebne tehničke jedinice.
3. Za potrebe stavka 2. homologacijsko tijelo izdaje certifikat o EZ homologaciji tipa sastavljen u skladu s obrascem utvrđenim u dijelu 2. Priloga II.
Članak 5.
Oznaka EZ homologacije tipa zasebne tehničke jedinice
Svaka zasebna tehnička jedinica koja je u skladu s tipom za koji je dodijeljena EZ homologacija tipa zasebne tehničke jedinice u skladu s ovom Uredbom ima oznaku EZ homologacije tipa zasebne tehničke jedinice kako je utvrđeno u dijelu 3. Priloga II.
Članak 6.
Valjanost i proširenje homologacija dodijeljenih prema Direktivi 91/226/EEZ
Nacionalna tijela dozvoljavaju prodaju i puštanje u promet vozila i zasebnih tehničkih jedinica tipa homologiranog prema Direktivi 91/226/EEZ prije 1. studenoga 2012. i nastavljaju dodjeljivati proširenja homologacija tim vozilima i zasebnim tehničkim jedinicama na temelju uvjeta iz Direktive 91/226/EEZ.
Članak 7.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. siječnja 2011.